എന്തും നേരിടാന് തയാര് മൂവാറ്റുപുഴ: കനത്ത മഴയും പ്രതികൂല സാഹചര്യവും നിലനില്ക്കുന്നതിനാല് ഏത് അവസ്ഥയെയും നേരിടുന്നതിന് ആവശ്യമായ മുന്കരുതല് സ്വീകരിച്ചിട്ടുണ്ടെന്ന് നഗരസഭാധ്യക്ഷന് പി.പി. എല്ദോസ്. രണ്ടുദിവസമായി പെയ്യുന്ന മഴയില് മൂവാറ്റുപുഴയാര് ഏറെക്കുറെ നിറഞ്ഞ അവസ്ഥയിലാണ്. നഗരത്തിലെ മൂവാറ്റുപുഴയാറിന്റെ കൈവഴികള് നിറഞ്ഞൊഴുകുന്നു. ഈ സാഹചര്യത്തില് അടിയന്തര ദുരിതാശ്വാസ പ്രവര്ത്തനം ഏകോപിപ്പിക്കുന്നതിനായി ഉദ്യോഗസ്ഥരുടെ യോഗം വിളിച്ചുചേര്ത്തു. നഗരത്തില് ആവശ്യമെങ്കില് പത്തിടങ്ങളില് ദുരിതാശ്വാസ ക്യാന്പ് തുറക്കാന് തീരുമാനിച്ചു. വനിതാ സെന്റര്, തര്ബിയത്ത് സ്കൂള്, എന്എസ്എസ് ഹൈസ്കൂള്, വാഴപ്പള്ളി ജെബി സ്കൂള്, കുര്യന്മല കമ്യൂണിറ്റി ഹാള്, കുര്യന്മല വനിതാ വ്യവസായ കേന്ദ്രം, കടാതി എന്എസ്എസ് കരയോഗം ഹാള്, രണ്ടാര് കമ്യൂണിറ്റി ഹാള്, ഈസ്റ്റ് ഹൈസ്കൂള്, ലെരോറ്റ ആശ്രമം എന്നിവിടങ്ങളിലാവും ക്യാന്പ് തുറക്കുക.